Tiden er løbet fra både værnepligten og Hjemmeværnet, og derfor foreslår De Radikale endnu engang i et nyt forsvarsudspil at nedlægge begge dele.

Ifølge partiet er værnepligten en forældet måde at rekruttere soldater på til det danske forsvar.

- Vi har brug for professionelle soldater til den form for opgaver, vi har i dag, siger forsvarsordfører Martin Lidegaard (R).

Vanskelige opgaver i Mellemøsten, Arktis og Østersøen får partiet til at se et behov for en mere moderne og effektiv rekruttering af soldater, der ønsker at gøre karriere i forsvaret, og som kan få en specialuddannelse og opbygge stor erfaring.

Læs også : Radikale: Vi skal have langt under 30 nye kampfly

Samme tankegang gør sig gældende, når det kommer til Hjemmeværnet.

- Idéen om, at Hjemmeværnet skal forsvare Danmarks territorium, har ikke meget gang på jorden, siger Martin Lidegaard.

Hjemmeværnet Hjemmeværnet blev stiftet efter 2. Verdenskrig af folk fra modstandsbevægelsen. Målet var at oprette et værn til forsvar for Danmarks selvstændighed. Dette værn skulle have rod i den civile befolkning og bygge på en frivillig indsats. Hjemmeværnet koster 490 millioner kroner i 2016. Kilde: Forsvarsministeriet og Hjemmeværnet

- Hvis det endelig skal komme dertil, hvilket er helt usandsynligt, at vi bliver besat, så vil vi under ingen omstændigheder kunne klare den opgave selv, tilføjer han.

Derfor er der ifølge De Radikale ikke brug for Hjemmeværnet.

I stedet bør Hjemmeværnets frivillige gøre det, de er bedst til - nemlig fungere som beredskab og hjælpe med logistiske opgaver, når der for eksempel er klimaoversvømmelser og ulykker.

De penge, som spares, skal bruges på andre forsvarsopgaver.